**Puterea**

*Ximon*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

unele cuvinte trebuie să fie spuse

se vor face se vor îndeplini

alte cuvinte nu ar trebui să fie pronunţate

nu se vor făptui

va fi ca un blestem

rostit în noaptea de sfântul Andrei

la fel şi lucrurile te pot sau nu rosti

îţi pot şopti numele

dacă stai lângă un zid ceva vreme după ce simţi că ar

trebui să pleci

te vei auzi şoptit silabisit de el

şi umbra te va părăsi

nu suntem mai mult decât simple cuvinte pentru lucruri

facem parte din limbajul pietrei şi al apei

norii mă povestesc sau mă înjură

caii îmi par cei mai trişti

mai neînţeleşi

aproape rostitorii

iar copacii

încă nu m-am gândit la ei

dar cred că ei se gândesc la mine

cu mult mai multe frunze în ultimul timp

unele cuvinte ar trebui să fie spuse

altele nu

iubesc

e cuvântul pe care încă nu ştiu dacă

a fost bine că l-am rostit

de atâtea şi atâtea ori